erhwenkuo/poetry-chinese-zhtw huggingface dataset:
浣溪沙
作者：無名氏（宋）

夢入瑤臺千步芳。萬妃相向玉為裝。同心鞶帶翠羅長。濃豔只宜供枕蓆，醉魂長是傍壺觴。紺紗囊薄為誰香。
浣溪沙
作者：無名氏（宋）

白玉樓中白雪歌。更將白紵襯春羅。軟紅香裡最麼麼。桃葉桃根隨處有，江南江北見來多。風前月底奈愁何。
臨江仙
作者：無名氏（宋）

竹裡行廚草草，花邊繫馬匆匆。使君移傳意何窮。兒童隨騎火，猿鶴避歌鐘。梅雪自欺舞態，燭花先放春紅。酒醒人散夜堂空。殷勤松上月，獨照老仙翁。
阮郎歸
作者：無名氏（宋）

山池芳草綠初勻。柳寒眉尚顰。東風吹雨細如塵。一庭花臉皴。鶯共蝶，怨還嗔。眼前無好春。這番天氣殺愁人。人愁旋旋新。
浣溪沙
作者：無名氏（宋）

春院無人花自香。飛來蜂蝶意何狂。玉鉤簾卷日偏長。笑又不成愁未是，曲屏閒倚繡鴛鴦。歸時應供□□妝。
南鄉子
作者：無名氏（宋）

李郭共仙舟。準擬蘇臺爛熳遊。風雪為誰留住也，滄洲。一尺銀沙未肯收。無語只關愁。強殢金卮不計籌。想得人人梳洗懶，妝樓。只窣簾兒不上鉤。
鳳棲梧・蝶戀花
作者：無名氏（宋）

姑射仙人遊汗漫。白鳳翩翩，銀海光凌亂。龜手兒童貪戲玩。風簷更折梅梢看。漠漠銀沙平晚岸。笑擁寒蓑，聊作漁翁伴。橫玉愁雲吹不斷。歸舟又載蘋花滿。
歸自謠
作者：無名氏（宋）

愁冉冉。目送書空鴻數點。落霞風剪江分染。勝處屏雲猶未掩。羞娥斂。紅潮怕上春風臉。
卜算子
作者：無名氏（宋）

曾約再來時，花暗春風樹。今日人來花未開，春未知人處。坐客有疏狂，彩筆題新語。渾為玉人頹玉山，忘了陽關路。
卜算子
作者：無名氏（宋）

煙髻綰層巔，雲葉生寒樹。斜日行人窈窕村，愁陣縱橫處。細細寫蠻箋，道寄相思語。會倩春風展柳眉，回馬章臺路。
好事近
作者：無名氏（宋）

瀟灑小樓東，斜亞一枝梅雪。若在玉溪仙館，更風流奇絕。花神應為護芳心，付與何人折。行客幾回搔首，認暗香浮月。
謁金門
作者：無名氏（宋）

江上路。依約數家煙樹。一枕歸心村店暮。更亂山深處。夢過江南芳草渡。曉色又催人去。愁似遊絲千萬縷。倩東風約住。
杜韋娘
作者：無名氏（宋）

華堂深院，霜籠月採生寒暈。度翠幄、風觸梅香噴。漸歲晚、春光將近。惹離恨萬種，多情易感，歡難聚少愁成陣。擁紅爐，鳳枕慵敧，銀燈挑盡。當此際，爭忍前期後約，度歲無憑準。對好景、空積相思恨。但自覺、懨懨方寸。擬蠻箋象管，丹青好手，寫出寄與伊教信。盡千工萬巧，唯有心期難問。
摸魚兒
作者：無名氏（宋）

被誰家、數聲弦管，驚回好夢難省。起來無語疏雨過，芳草嫩苔侵徑。春晝永。遲日暮，碧沼浪浸紅樓影。捲簾人靜。被風觸，一葉兩葉，杏花零亂對殘景。依前是，撩撥春心堪恨。檀郎言約無定。不知何處貪歡笑，恣縱酒迷歌逞。珠淚迸。自別後，每憶翠黛憑誰整。芳年相稱。又到得今來，卻成病了，羞懶對鸞鏡。
滿庭芳
作者：無名氏（宋）

五斗相逢，千鍾一飲，古今樂事無過。香生銀甕，浮蟻浴春波。瀲灩光凝盞面，輕風皺、淺碧宮羅。乘歡處，傾罍痛飲，珠貫引清歌。云何。君不飲，良辰美景，聚少離多。忍怎放春風，容易蹉跎。但願一樽常共，花陰下、急景如梭。須乘醉，雕鞍歸去，爭看醉顏酡。
瀟湘靜・湘江靜
作者：無名氏（宋）

畫簾微卷香風逗。正明月、乍圓時候。金盤露冷，玉爐篆消，漸紅鱗生酒。嬌唱倚繁弦，瓊枝碎、輕回雲袖。風臺歌短、銅壺漏永，人慾醉、夜如晝。因念流年迅景，被浮名、暗辜歡偶。人生大抵，離多會少，更相將白首。何似猛尋芳，都莫問、積金過鬥。歌闌宴闋，雲窗鳳枕，釵橫麝透。
十月桃
作者：無名氏（宋）

東籬菊盡，遍園林敗葉，滿地寒荄。露井平明，破香籠粉初開。佳人共喜芳意，呵手剪、密插鸞釵。無言有豔，不避繁霜，變作春媒。問武陵溪上誰栽。分付與南園，舞榭歌臺。恰似凝酥襯玉，點綴裝裁。東君自是為主，先暖信、律管飛灰。從今雪裡，第一番花，休話江梅。
漢宮春
作者：無名氏（宋）

江月初圓，正新春夜永，燈市行樂。芙蕖萬朵，向晚為誰開卻。層樓畫閣。盡捲上、東風簾幕。羅綺擁，歡聲和氣，驚破柳梢梅萼。綽約。暗塵浮動，正魚龍曼衍，戲車交作。高牙影裡，緩控玉羈金絡。鉛華間錯。更一部、笙歌圍著。香散處，厭厭醉聽，南樓畫角。
漢宮春
作者：無名氏（宋）

玉減香銷，被嬋娟誤我，臨鏡妝慵。無聊強開強解，蹙破眉峰。憑高望遠，但斷腸、殘月初鍾。須通道，承恩在貌，如何教妾為容。風暖鳥聲和碎，更日高院靜，花影重重。愁來待只殢酒，酒困愁濃。長門怨感，恨無金、賣賦臨邛。翻動念，年年女伴，越溪共採芙蓉。
風流子
作者：無名氏（宋）

淑景皇州滿，和風漸、催促柳花飛。過清明驟雨，五候臺榭，青煙散入，新火開時。繡簾外、傍人飛燕子，映葉語黃鸝。鞦韆晝永，綺羅人散，花陰笑隔，紅粉牆低。青門多行樂，尋芳處、何計強逐輕肥。空對舊遊滿目，誰共開眉。遇有時繫馬，垂楊影下，風前佇立，惆悵佳期。回望故園桃李，應待人歸。
夏日宴黌堂・夏日燕黌堂
作者：無名氏（宋）

日初長。正園林換葉，瓜李飄香。簾外雨過，送一霎微涼。萍蕪逕，曲凝珠顆，襯汀沙、細簇蜂房。被晚風輕颭，圓荷翻水，潑覺鴛鴦。此景最難忘。趁芳樽泛蟻，筠簟鋪湘。蘭舟棹穩，倚何處垂楊。豈能文字成狂飲，更紅裙、閒也何妨。任醉歸明月，蝦鬚簾篩，幾線餘霜。
漁家傲
作者：無名氏（宋）

輕拍紅牙留客住。韓家石鼎聯新句。珍重龍團並鳳髓。君王與。春風吹破黃金縷。往事不須憑陸羽。且看盞面濃如乳。若是蓬萊鰲穩負。知何處。玉川一枕清風去。
醉春風
作者：無名氏（宋）

陌上清明近。行人難借問。風流何處不來歸，悶悶悶。回雁峰前，戲魚波上，試尋芳信。夜久蘭膏燼。春睡何曾穩。枕邊珠淚幾時乾，恨恨恨。惟有窗前，過來明月，照人方寸。
卓牌兒・卓牌子
作者：無名氏（宋）

當年早梅芳，曾邂逅、飛瓊侶。肌雲瑩玉，顏開嫩桃，腰支輕嫋，未勝金縷。佯羞整雲環，頻向人、嬌波寄語。湘佩笑解，韓香暗傳，幽歡後期難訴。夢魂頓阻。似一枕、高唐雲雨。蕙心蘭態，知何計重遇。試問春蠶絲多少，未抵離愁半縷。凝佇。望鳳樓何處。
南鄉子
作者：無名氏（宋）

曉日壓重簷。斗帳猶寒起未忺。天氣困人梳洗倦，眉尖。淡畫春山不喜添。閒把繡絲撏。紝得金針又怕拈。陌上行人歸也未，懨懨。滿院楊花不捲簾。
南鄉子
作者：無名氏（宋）

深結花工知。賜與衣裳盡是緋。曾向玉盤深處見，隈隨。兩個心腸一片兒。從小便相依。酒伴歌筵不暫離。只恐被人分擘破，東西。怎得團圓似舊時。
望遠行
作者：無名氏（宋）

當時雲雨夢，不負楚王期。翠峰中、高樓十二掩瑤扉。盡人間歡會，只有兩心自知。漸玉困花柔香汗揮。歌聲翻別怨，雲馭欲回時。這無情紅日，何似且休西。但涓涓珠淚，滴溼仙郎羽衣。怎忍見、雙鴛相背飛。
歸田樂
作者：無名氏（宋）

水繞溪橋綠。泛蘋汀、步迷花曲。衣巾散餘馥。種竹更洗竹。詠竹題竹。日暮無人伴幽獨。光陰雙轉轂。可惜許、等閒愁萬斛。世間種種，只是榮和辱。念足又願足。意足心足。忘了眉頭怎生蹙。
臨江仙
作者：無名氏（宋）

促坐重燃絳蠟，香泉細瀉銀瓶。一甌月露照人明。清真無俗韻，久淡似交清。正味能銷酒力，餘甘解助茶清。瓊漿一飲覺身輕。藍橋知不遠，歸臥對雲英。
行香子
作者：無名氏（宋）

天與秋光。轉轉情傷，探金英、知近重陽。薄衣初減，綠蟻初嘗。漸一番風，一番雨，一番涼。黃昏院落，恓恓惶惶。酒醒時、往事愁腸。那堪永夜，明月空床。問砧聲搗，蛩聲細，漏聲長。
訴衷情
作者：無名氏（宋）

碧天明月晃金波。清淺滯星河。深深院宇人靜，獨自問姮娥。圓夜少，缺時多。事因何。嫦娥莫是，也有別離，一似人麼。
繞池遊
作者：無名氏（宋）

漸春工巧，玉漏花深寒淺。韶景變、融晴蕙風暖。都門十二，三五銀蟾光滿。瑞煙蔥茜，禁城閬苑。棚山雉扇。絳蠟交輝星漢。神仙籍、梨園奏弦管。都人遊玩。萬井山呼歡抃。歲歲天仗，願瞻鳳輦。
好事近
作者：無名氏（宋）

小院看酴醿，正是盛開時節。莫惜大家沈醉，有春醅初潑。花前月下細看來，無物比清絕。若問此花何似，似一堆香雪。
阮郎歸
作者：無名氏（宋）

春風吹雨繞殘枝。落花無可飛。小池寒淥欲生漪。雨晴還日西。簾半卷，燕雙歸。諱愁無奈眉。翻身整頓著殘棋。沈吟應劫遲。
點絳唇
作者：無名氏（宋）

公子歸來，畫堂深院叢羅綺。綠杯浮蟻。風皺紅鱗起。信馬斜陽，誤入桃源裡。珠簾底。淡妝斜倚。一寸秋江水。
海棠春
作者：無名氏（宋）

曉鶯窗外春啼曉。睡未足、把人驚覺。翠被曉寒輕，寶篆沈煙嫋。宿酲未解，雙娥報道。別院笙歌宴早。試問海棠花，昨夜開多少。
宴桃源・如夢令
作者：無名氏（宋）

落日霞消一縷。素月稜稜微吐。何處夜歸人，嘔嗄幾聲柔櫓。歸去。歸去。家在煙波深處。
祝英臺・祝英臺近
作者：無名氏（宋）

海棠開，花影下，憶得共遊戲。恰似雙鸞，同步彩雲裡。夢迴雨收雲散，匆匆歸去，一枕乍、驚回濃睡。甚情味。人去花亦凋零，穠芳伴憔悴。點點飛紅，知是去時淚。可堪冷落黃昏，瀟瀟微雨，斷魂處。朱闌獨倚。
夜遊宮
作者：無名氏（宋）

是處追尋侶。燈光散、九衢紅霧。人在星河繁鬧處。暗相逢，惹天香，飄滿路。遊困先歸去。奈怨別、相思情緒。閒傍小桃□獨步。月明寒，拈宜男，無一語。
楊柳枝
作者：無名氏（宋）

簌簌花飛一雨殘。乍衣單。屏風數幅畫江山。水雲閒。別易會難無計那，淚潸潸。夕陽樓上憑欄干。望長安。
攤破浣溪沙・山花子
作者：無名氏（宋）

相恨相思一個人。柳眉桃臉自然春。別離情思，寂寞向誰論。映地殘霞紅照水，斷魂芳草碧連雲。水邊樓上，回首倚黃昏。
一翦梅
作者：無名氏（宋）

恨入椒觴暖未拈。春蔥微蘸，誰是纖纖。別來愁夜不勝長，明日從教一線添。夜久寒深睡未忺。舊愁新恨，占斷眉尖。一鉤斜月卻知人。直到天明，不下疏簾。
卜算子
作者：無名氏（宋）

垂螺近額時，只怕鶯聲老。盡日貪花鬥草忙，不信有閒煩惱。鳳鬢已勝釵，恨別王孫早。若把芳心說與伊，道綠遍、池塘草。
憶王孫
作者：無名氏（宋）

楊柳風前旗鼓鬧。正陌上、閒花芳草。忍將愁眼覰芳菲，人未老。春先老。長安比日知多少。日易見、長安難到。無情苕水不西流，漸迤邐、仙舟小。
南歌子
作者：無名氏（宋）

夕露沾芳草，斜陽帶遠村。幾聲殘角起譙門。撩亂棲鴉飛舞、鬧黃昏。天共高城遠，香餘繡被溫。客程常是可銷魂。乍向心頭橫著、個人人。
南歌子
作者：無名氏（宋）

樓迥迷雲日，溪深漲曉沙。年來悴憔費鉛華。樓上一天春思、浩無涯。羅頻寬腰素，真珠溜臉霞。海棠開盡柳飛花。薄倖只知遊蕩、不思家。
南歌子
作者：無名氏（宋）

玉殿分時果，金盤弄賜冰。晚來階下按歌聲。恰好一方明月、可中庭。露下天如水，風來夜又清。偏他不肯大家行。漾下扇兒拍手、引流螢。
失調名
作者：無名氏（宋）

千里傷行客。
失調名
作者：無名氏（宋）

黃葉無風自落，彩雲不雨空歸。
玉瓏璁
作者：無名氏（宋）

城南路。橋南路。玉鉤簾卷香橫霧。新相識。舊相識。淺顰低拍，嫩紅輕碧。惜惜惜。劉郎去。阮郎住。為云為雨朝還暮。心相憶。空相憶。露荷心性，柳花蹤跡。得得得。
浣溪沙
作者：無名氏（宋）

碎剪香羅浥淚痕。鷓鴣聲斷不堪聞。馬嘶人去近黃昏。整整斜斜揚柳陌，疏疏密密杏花村。一番風月更銷魂。
點絳唇
作者：無名氏（宋）

燕子依依，曉來總為誰歸去。淡雲生處。已覺賓鴻度。淺笑深顰，便面機中素。乘鸞女。瑣窗瓊宇。會有明年暑。
踏青遊
作者：無名氏（宋）

識個人人，恰正二年歡會。似賭賽、六隻渾四。向巫山、重重去，如魚水。兩情美。同倚畫樓十二。倚了又還重倚。兩日不來，時時在人心裡。擬問卜、常佔歸計。拚三八清齊，望永同鴛被。到夢裡。驀然被人驚覺，夢也有頭無尾。
玉樓春
作者：無名氏（宋）

東風楊柳門前路。畢竟雕鞍留不住。柔情勝似嶺頭雲，別淚多如花上雨。青樓畫幕無重數。聽得樓邊車馬去。若將眉黛染情深，且到丹青難畫處。
浣溪沙
作者：無名氏（宋）

雲鎖柴門半掩關。垂綸猶自在前灣。獨乘孤棹夜方還。任使有榮居紫禁，爭如無事隱青山。浮名浮利總輸閒。
浣溪沙
作者：無名氏（宋）

一副綸竿一隻船。蓑衣竹笠是生緣。五湖來往不知年。青嶂更無榮辱到，白頭終沒利名牽。蘆花深處伴鷗眠。
浣溪沙
作者：無名氏（宋）

釣罷高歌酒一杯。醉醒曾笑楚臣來。夕陽維纜碧江隈。蓑笠每因山雨戴，船窗多為水花開。安居流景任相催。
浣溪沙
作者：無名氏（宋）

雨氣兼香泛芰荷。回舟冒雨懶披蓑。夜闌風靜水無波。白酒追歡常恨少，青山入望豈嫌多。人間榮辱盡從他。
定風波
作者：無名氏（宋）

雨霧雲收望遠山。釣竿林下恣清閒。蟬噪日斜林影轉。溪岸。綠深紅淺畫屏間。對酒狂歌時鼓枻。更邀同志醉前灣。待月卻尋維纜處，歸來，煙蘿一逕接柴關。
雨中花・夜行船
作者：無名氏（宋）

我有五重深深願。第一願、且圖久遠。二願恰如雕樑雙燕。歲歲後、長相見。三願薄情相顧戀。第四願、永不分散。五願奴留收園結果，做個人宅院。
望海潮
作者：無名氏（宋）

彩筒角黍，蘭橈畫舫，佳時竟吊沅湘。古意未收，新愁又起，斷魂流水茫茫。堪笑又堪傷。有臨皋仙子，連璧檀郎。暗約同歸，遠煙深處弄滄浪。倚樓魂已飛揚。共偷揮玉箸，痛飲霞觴。煙水無情，揉花碎玉，空餘怨抑淒涼。楊謝舊遺芳。算世間縱有，不恁非常。但看芙蓉並蒂，他日一雙雙。
失調名
作者：無名氏（宋）

喜則喜、得入手。愁則愁、不長久。忻則忻、我兩個斯守。怕則怕、人來破鬥。
撲蝴蝶
作者：無名氏（宋）

煙條雨葉，綠遍江南岸。思歸倦客，尋芳來較晚。岫邊紅日初斜，陌上飛花正滿。淒涼數聲羌管。怨春短。玉人應在，明月樓中畫眉懶。蠻箋錦字，多時魚雁斷。恨隨去水東流，事與行雲共遠。羅衾舊香猶暖。
侍香金童
作者：無名氏（宋）

喜葉之地，手把懷兒摸。甚恰恨、出題斯撞著。內臣過得不住腳。忙裡只是，看得斑駁。駭這一身冷汗，都如雲霧薄。比似年時頭勢惡。待檢又還猛想度。只恐根底，有人尋著。
啄木兒
作者：無名氏（宋）

洗出養花天氣。
柳梢青
作者：無名氏（宋）

曉星明滅。白露點、秋風落葉。故址頹垣，荒煙衰草，溪前宮闕。長安道上行客，念依舊、名深利切。改變容顏，銷磨古今，壠頭殘月。
眉峰碧・卜算子
作者：無名氏（宋）

蹙破眉峰碧。纖手還重執。鎮日相看未足時，忍便使、鴛鴦只。薄暮投村驛。風雨愁通夕。窗外芭蕉窗里人，分明葉上心頭滴。
失調名
作者：無名氏（宋）

送千里蟾宮客。
失調名
作者：無名氏（宋）

來春高步過南宮，更答取龍頭策。
失調名
作者：無名氏（宋）

恐伊不信是龍頭，和書寄與三題草。
失調名
作者：無名氏（宋）

問醉吟今夜，何處鳳樓偏好。
失調名
作者：無名氏（宋）

光生裡閈，榮破天荒。
行香子
作者：無名氏（宋）

清要無因，舉選艱辛。系書錢、須要十分。浮名浮利，虛苦勞神。嘆旅中愁，心中悶，部中身。雖抱文章，苦苦推尋。更休說、誰假誰真。不如歸去，作個齊民。免一回來，一回討，一回論。
失調名
作者：無名氏（宋）

君是園中楊柳，能得幾時青。趁金明、春光尚好，尊酒賞閒情。他年歸去，強山陰處，一枕曉霞清。
失調名
作者：無名氏（宋）

華宮瑤館遊畢。卻返絳節、回鸞翼。荷殷勤、三斝香醪，供養我、上真仙客。赤靄浮空，祥雲遠布，是我來時節。且頻修，同泛舸、上雲秋碧。
湘靈瑟
作者：無名氏（宋）

霜風摧蘭。銀屏生曉寒。淡掃眉山。臉紅殷。瀟湘浦，芙蓉灣。相思數聲哀嘆。畫樓尊酒閒。
失調名
作者：無名氏（宋）

平地一聲雷。
失調名
作者：無名氏（宋）

休休得也□，雲深處、高臥斜陽。
失調名
作者：無名氏（宋）

單于若問君家世，說與教知。便是紅窗迥底兒。
失調名
作者：無名氏（宋）

說與教知。便是中朝一漢兒。
失調名
作者：無名氏（宋）

便是監商孟客兒。
減字木蘭花
作者：無名氏（宋）

家門希差。養得一枚依樣畫。百事無能。只去籬邊纏倒藤。幾回水上。軋捺不翻真個強。無處容他。只好炎天曬作巴。
滿庭芳
作者：無名氏（宋）

光芒。長萬丈，司空見慣，應謂尋常。……仍傳□、儋崖父老，只候蔡元長。
失調名
作者：無名氏（宋）

妙手庖人，搓得細如麻線。面兒白、心下黑，身長行短。驀地下來後，嚇出一身冷汗。這一場歡會，早危如累卵。便做羊肉燥子，勃推飣碗。終不似、引盤美滿。舞萬遍。無心看。愁聽絃管。收盤盞。寸腸暗斷。
浪淘沙
作者：無名氏（宋）

水飯惡冤家。些小姜瓜。尊前正欲飲流霞。卻被伊來剛打住，好悶人那。不免著匙爬。一似吞沙。主人若也要人誇。莫惜更攙三五盞，錦上添花。
夜遊宮
作者：無名氏（宋）

因被吾皇手詔。把天下、寺來改了。大覺金仙也不小。德士道。卻我甚頭腦。道袍須索要。冠兒戴、恁且休笑。最是一種祥瑞好。古來少。葫蘆上面生芝草。
西江月
作者：無名氏（宋）

早歲輕衫短帽。中間圓頂方袍。忽然天賜降宸毫。接引私心入道。可謂一身三教。如今且得逍遙。擎拳稽首拜雲霄。有分長生不老。
青玉案
作者：無名氏（宋）

釘鞋踏破祥符路。似白鷺、紛紛去。試盝幞頭誰與度。八廂兒事，兩員直殿，懷挾無藏處。時辰報盡天將暮。把筆胡填備員句。試問閒愁知幾許。兩條脂燭，半盂餿飯，一陣黃昏雨。
失調名
作者：無名氏（宋）

瘦得臉兒兩指大。
失調名
作者：無名氏（宋）

柳絲只解風前舞。誚系惹、那人不住。
滴滴金
作者：無名氏（宋）

當初親下求言詔。引得都來胡道。人人招是駱寶王，並洛陽年少。自訟監宮並岳廟。都一時閒了。誤人多是誤人多，誤了人多少。
水調歌頭
作者：無名氏（宋）

平生太湖上，短棹幾經過。如今重到，何事愁與水雲多。擬把匣中長劍，換取扁舟一葉，歸去老漁蓑。銀艾非吾事，丘壑已蹉跎。膾新鱸，斟美酒，起悲歌。太平生長，豈謂今日識兵戈。欲瀉三江雪浪，淨洗胡塵千里，不用挽天河。回首望霄漢，雙淚墮清波。
失調名
作者：無名氏（宋）

做園子，得數載。栽培得、那花木，就中堪愛。特將一個、保義酬勞，反做了、今日殃害。詔書下來索金帶。這官告、看看毀壞。放牙笏、便擔屎擔，卻依舊種菜。
失調名
作者：無名氏（宋）

疊假山、得保義。幞頭上、帶著百般村氣。做模樣、偏得人憎，又識甚條例。今日伏惟安置。官誥又來索氣。不如更疊個盆山，賣八文十二。
結帶巾
作者：無名氏（宋）

頭巾帶。誰理會。三千貫賞錢，新行條例。不得向後長垂，與胡服相類。法甚嚴，人盡畏。便縫闊大帶，向前面系。和我太學先輩，被人呼保義。
失調名
作者：無名氏（宋）

欲折花枝斜插鬢。
失調名
作者：無名氏（宋）

薰風時送芰荷香。
失調名
作者：無名氏（宋）

花有重開月再圓。
鵲橋仙
作者：無名氏（宋）

柳家一句最著題，道暮雨、芳塵輕灑。
失調名
作者：無名氏（宋）

你自平生行短，不公正、欺物瞞心。交年夜、將燒燬，猶自昧神明。若還替得，你可知好裡，爭奈無憑。我雖然無口，肚裡清醒。除非閻家大伯，一時間、批判昏沈。休痴呵，臨時恐怕，各自要安身。
失調名
作者：無名氏（宋）

別有暗愁深意。
失調名
作者：無名氏（宋）

曉風吹人，酒醒時候。
失調名
作者：無名氏（宋）

海棠花謝清明後。
鷓鴣天
作者：無名氏（宋）

春曉千門放鑰匙。萬官班從出祥曦。九重彩浪浮龍蓋，一點紅雲護赭衣。車馬過，打球歸。芳塵灑定不教飛。鈞天品動迴鑾曲，十里珠簾待日西。
鷓鴣天
作者：無名氏（宋）

日暮迎祥對御回。宮花載路錦成堆。天津橋畔鞭聲過，宣德樓前扇影開。奏舜樂，進堯杯。傳宣車馬上天街。君王喜與民同樂，八面三呼震地來。
鷓鴣天
作者：無名氏（宋）

紫禁菸光一萬重。五門金碧射晴空。梨園羯鼓三千面，陸海鰲山十二峰。香霧重，月華濃。露臺仙仗彩雲中。朱欄畫棟金泥幕，卷盡紅蓮十里風。
鷓鴣天
作者：無名氏（宋）

香霧氤氳結綵山。蓬萊頂上駕頭還。繡韉狨坐三千騎，玉帶金魚四十班。風細細，佩珊珊。一天和氣轉春寒。千門萬戶笙蕭裡，十二樓臺月上欄。
青玉案
作者：無名氏（宋）

人生南北如歧路。世事悠悠等風絮。造化小兒無定據。翻來覆去，倒橫直豎，眼見都如許。伊周功業何須慕。不學淵明便歸去。坎止流行隨所寓。玉堂金馬，竹籬茅舍，總是無心處。
絳都春
作者：無名氏（宋）

寒陰漸曉。報驛使探春，南枝開早。粉蕊弄香，芳臉凝酥瓊枝小。雪天分外精神好。向白玉堂前應到。化工不管，朱門閉也，暗傳音耗。輕渺。盈盈笑靨，稱嬌面、愛學宮妝新巧。幾度醉吟，獨倚欄干黃昏後。月籠疏影橫斜照。更莫待、單于吹老。便須折取歸來，膽瓶頓了。
孤鸞
作者：無名氏（宋）

天然標格。是小萼堆紅，芳姿凝白。淡佇新妝，淺點壽陽宮額。東君相留厚意，倩年年、與傳訊息。昨夜前村雪裡，有一枝先折。念故人、何處水雲隔。縱驛使相逢，難寄春色。試問丹青手，是怎生描得。曉來一番雨過，更那堪、數聲羌笛。歸去和羹未晚，勸行人休摘。
金菊對芙蓉
作者：無名氏（宋）

花則一名，種分三色，嫩紅妖白嬌黃。正清秋佳景，雨霽風涼。郊墟十里飄蘭麝，瀟灑處、旖旎非常。自然風韻，開時不惹，蝶亂蜂狂。攜酒獨揖蟾光。問花神何屬，離兌中央。引騷人乘興，廣賦詩章。幾多才子爭攀折，嫦娥道，三種深香，狀元紅是，黃為榜眼，白探花郎。
失調名
作者：無名氏（宋）

郎馬頻嘶竟不來。
失調名
作者：無名氏（宋）

輕暖輕寒，正是賞花天氣。
失調名
作者：無名氏（宋）

盻盻秋波。
失調名
作者：無名氏（宋）

春色惱人眠不得。
失調名
作者：無名氏（宋）

千絲萬緒惹春風。
失調名
作者：無名氏（宋）

燕子引雛飛。
失調名
作者：無名氏（宋）

莫怪沈腰易瘦。
失調名
作者：無名氏（宋）

雙雙飛燕柳邊輕。
失調名
作者：無名氏（宋）

簾卷畫堂人寂靜。
失調名
作者：無名氏（宋）

一番雨過，池塘十里芰荷香。
失調名
作者：無名氏（宋）

湘簟展清波。
失調名
作者：無名氏（宋）

醉鄉天廣大。
失調名
作者：無名氏（宋）

雲情雨意商量雪。
失調名
作者：無名氏（宋）

鳳樓簾卷鰲山對。
失調名
作者：無名氏（宋）

簫鼓向晚。
失調名
作者：無名氏（宋）

倚風三噴橫竹。
失調名
作者：無名氏（宋）

捲上珠簾光。
失調名
作者：無名氏（宋）

輕暖輕寒，正是困人天氣。
失調名
作者：無名氏（宋）

一種相思兩地愁。
失調名
作者：無名氏（宋）

飲盡莫留殘。
秋霽
作者：無名氏（宋）

壬戌之秋，是蘇子與客，泛舟赤壁。舉酒屬客，月明風細，水光與天相接。扣舷唱月。桂棹蘭槳堪遊逸。又有客。能吹洞簫，和聲鳴煙。追想孟德、困於周郎，到今空有，當時蹤跡。算惟有、清風朗月，取之無禁用不竭。客喜洗盞還再酌。既已同醉，相與枕藉舟中，始知東方，晃然既白。
賀新郎
作者：無名氏（宋）

步自雪堂去。望臨皋、將歸二客，從餘遵路。木葉蕭蕭霜露降，仰見天高月吐。共對影、行歌頻顧。月白風清如此夜，嘆無餚、有酒成虛度。聞薄暮，網罾舉。歸而斗酒謀諸婦。便攜鱗載酒，相從舊追遊處。斷岸橫江尋赤壁，不復江山如故，但放舟、中流容與。客去冥然方就睡，夢蹁躚、羽衣揖餘語。相顧笑，遂驚寤。
如夢令
作者：無名氏（宋）

韻似江梅標緻。美似江梅多麗。清似臘梅香，白似雪梅香膩，非是。非是。我道梅花似你。
憶秦娥
作者：無名氏（宋）

暮雲碧。佳人不見愁如織。愁如織。兩行徵雁，數聲羌笛。錦書難寄西飛翼。無言只是空相憶。空相憶。紗窗人夢，夢雙人只。
憶秦娥
作者：無名氏（宋）

嬌滴滴。雙眉斂破春山色。春山色。為君含笑，為君愁蹙。多情別後無訊息。此時更有誰知得。誰知得。夜深無寐，度江橫笛。
憶秦娥
作者：無名氏（宋）

秋寂寂。碧紗窗外人橫笛。人橫笛。天津橋上，舊曾聽得。宮妝玉指無人識。龍吟水底聲初息。聲初息。月明江上，數峰凝碧。
浪淘沙
作者：無名氏（宋）

簾外五更風。吹夢無蹤。畫樓重上與誰同。記得玉釵斜撥火，寶篆成空。回首紫金峰。雨潤煙濃。一江春浪醉醒中。留得羅襟前日淚，彈與徵鴻。
滿庭芳
作者：無名氏（宋）

碧落橫秋，浮雲崩浪，夜涼先到梧桐。荷花十丈，人在赤城中。鳳髻尚梳霧溼，眉峰翠、的爍雙瞳。多應是，金丹一粒，點就蕊仙宮。相逢。蓬島客，酒翻銀海，一飲如虹。弄橫玉招月，吹上層空。青鸞傳書滿座，蟠桃樹、已結輕紅。拚沉醉，人間拍手，一笑有東風。
失調名
作者：無名氏（宋）

和尚性好耍。貪戀一枝花。見說醉歸明月夜。滋味難禁價。金帛寧論價。毒手遭他下。料想從今難更也。空惹傍人話。
望江南・憶江南
作者：無名氏（宋）

江南竹，巧匠織成籠。贈與吾師藏法體，碧潭深處伴蛟龍。色即是成空。
西江月
作者：無名氏（宋）

早晚以成行色，主人莫與留延。正當春月豔陽天。去賽從前心願。執狀去呈仙尉，殷勤早與周旋。不辭客路往來難，暫輟舞裙歌扇。
燕山亭
作者：無名氏（宋）

風雨無情，紅藥吐時，下得懨懨摧挫。雲豔卷涼，旋汲銀屏，收拾二三千朵。長日留伊，要把酒、不教放過。無那。越放縱香心，越盤來大。特地點檢笙歌，先要吹個、六麼曲破。總是少年，負卻才名，佳客共伊圍坐。粉薄香濃，為笑多、不肯梳裹。知麼。須醉倒、今宵伴我。
鷓鴣天
作者：無名氏（宋）

山色晴嵐景物佳。暖烘回雁起平沙。東郊漸覺花供眼，南陌依稀草吐芽。堤上柳，未藏鴉。尋芳趁步到山家。隴頭幾樹紅梅落，紅杏枝頭未著花。
眼兒媚
作者：無名氏（宋）

深閨小院日初長。嬌女綺羅裳。不做東君造化，金針刺繡群芳樣。斜枝嫩葉包開蕊。唯只欠馨香。曾向園林深處，引教蝶亂蜂狂。
南鄉子
作者：無名氏（宋）

簾卷水西樓。一曲新腔唱打油。宿雨眠雲年少夢，休謳。且盡生前酒一甌。明日又登舟。卻指今宵是舊遊。同是他鄉淪落客，休愁。月子彎彎照幾州。
失調名
作者：無名氏（宋）

帝裡元宵風光好，勝仙島蓬萊。玉動飛塵，車喝繡轂，月照樓臺。三官此夕歡諧。金蓮萬盞，撒向天街。訝鼓通宵，花燈竟起，五夜齊開。
酹江月・念奴嬌
作者：無名氏（宋）

陽春歌闕，正玉梅翻雪，江濤如海。秀孕東陽山水，果誕黑頭元宰。早蹋天扉，洪鈞獨運，嘉會符千戴。銜杯樂聖，不妨機務聊解。且恁笑弄雲泉，太平勳業，說與蒼生須在。聞道槐庭虛位久，天意端如有待。袞繡來時，漁蓑脫取，留我他年曬。良辰一笑，醉鄉天地寬大。
水調歌頭
作者：無名氏（宋）

明月雙溪上，勝景號金華。當年此夕，多少鸞鳳雜雲霞。共擁飄飄仙伯，來作人間英傑，王謝舊名家。綸紼妙文采，帷幄富忠嘉。聖天子，形夢寐，眷尤加。麒麟閣上，早晚丹陛聽宣麻。鼎軸無窮勳業，歲歲薰風日永，萱秀北堂花。瀲灩綺筵酒，壽算等河沙。
水龍吟
作者：無名氏（宋）

昔人風調誰高，二疏盛日還鄉里。公卿祖道，百城圖畫，爭傳佳事。聞自垂車日，都門外、送車凡幾。今世無工畫，署之勿道，焜煌處、燭青史。佳甚東陽山水。是昔時、釣遊某地。風流脫似，洛中耆老，一人而已。好為霞觴釂，正庭階、綵衣榮侍。便明朝有詔，啟門解說，值先生醉。
謁金門
作者：無名氏（宋）

春不老。細數花風猶到。揮翰玉堂應早早。花知中令考。詞進芳箋才調。文飲清樽懷抱。一片瀟湘供一笑。楚山青未了。
千春詞
作者：無名氏（宋）

瞿嶺雲齊，建溪源遠，慶衍英奇。且機乘天巧，臣賢主聖，後光同日月以為期。千戴相逢，一朝盛事，自昔人誇今見之。催歸詔，要領班宸殿，捧萬年卮。嘻嘻。莫道春遲。已著梅梢第一枝。映紫荷持橐，星辰步武，黃金橫帶，朝夕論思。不但斯時，重恢事業，整頓乾坤弘所施。洪鈞轉，雖寒根雪谷，物物生輝。
酹江月・念奴嬌
作者：無名氏（宋）

歡聲雷動，問邦民，知道君候生日。欲把天文佔好事，夜半遙瞻南極。耿耿三臺，寒光相射，瑞採連珠壁。自今以始，我公眉壽千億。見說燕寢香凝，旌旗微動，獵獵薰風入。收拾乾坤生長意，留向人間敷錫。預約明年，難兄難弟，同侍虞琴側。坐令仁壽，八荒開此壽域。
沁園春
作者：無名氏（宋）

五獄三光，孕秀精神，時生俊髦。看出匣鋒芒，備施盤錯，濟川力量，歷試風濤。直卷經綸，十徵不就，爭羨先生出處高。徜徉處，有晉公綠野，陶令東皋。精神翰墨遊遨。無一點風霜上鬢毛。不訪蓬萊，遍搜仙藥，不登閬苑，三摘蟠桃。灑灑丰姿，稜稜標緻，長對梅花雪裡梢。青如許，與老松蒼竹，定歲寒交。
念奴嬌
作者：無名氏（宋）

今年秋早，似常年、人世光陰如電。君看老仙風度別，綠髮芳瞳長健。細數平生，三千功行，一一修持遍。通明殿上，鈞天張樂高燕。應似六一先生，神清之洞，萬仞蒼苔蘚。少待中原開霽了，一片閒雲舒捲。奼女煉成，嬰兒養就，坐閱蓬萊淺。青霄笙鶴，也應回顧雞犬。
水調歌頭
作者：無名氏（宋）

早是玉堂客，猶著侍臣冠。便為霖去亦晚，何況此身閒。胸次光風霽月，意味滿庭芳草，體用兩相關。坐對粵山好，名更重於山。壽生申，霜肅曉，露賓寒。從教重九過了，政有菊堪餐。日繞東籬笑傲，香共秋容淡薄，晚節要人看。久不見賈誼，天已問平安。
水調歌頭
作者：無名氏（宋）

一線添宮繡，畫景刻初還。五雲旬浹不散，瑞色滿乾坤。凝作山堂佳氣，來慶冰壺壽旦，戲彩喜重斑。相對竇桂椿，環列謝芝蘭。經綸事，戡定策，兩才全。蒼生翹首三載，霖雨報東山。已感宵衣夢寐，應錄御屏姓字，光動紫微垣。一騎日邊至，趣詔鳳池班。
滿江紅
作者：無名氏（宋）

蓓蕾江梅，正好是、小春時候。螺浦下、乾坤間氣，山川鍾秀。作起風流今幾代，誠齋心印親傳授。更脩名、大節與誰同，韓山斗。修月斧，擎天手。鴻斂翼，雲歸岫。有莊園陶徑，菊滋松茂。只恐東山真事業，更應西洛登耆舊。有年年、宣勤到鰲扉，黃封酒。
滿庭芳
作者：無名氏（宋）

北斗璇魁，南閩元帥，西清真地行仙。東林白社，依約認前緣。霞洞天台萬疊，記當時、秀減山川。三生夢，巖公寶刻，雲鎖石橋邊。時度御爐吹霧，宮燭傳煙。望圖中家慶，朱紫蟬聯。入見轅門佳節，到新春、長是開筵。明年看，五雲深處，黃髮映貂蟬。
水調歌頭
作者：無名氏（宋）

三楚詩書帥，人物壓中州。飄飄青瑣，典刑蜀國舊風流。小袖玉堂揮手，來擁元戎十乘，紅旆照青油。尺一喚歸去，名久在金甌。倚春聲，賡水調，倩歌喉。登龍舊客，只回誤上武陵舟。正是蟠桃開也，特向尊前為壽，一醉一千秋。攜取此花去，還侍玉宸遊。
朝中措
作者：無名氏（宋）

郎星初度一旬前。瑞雪早蹁躚。金節耆祥稱壽，一妃宣勸迎年。錦天繡地，薰香手禱，福祿如川。只恐催呈魏笏，便還紫橐青氈。
寶鼎現
作者：無名氏（宋）

天高良月。瑞靄蔥倩，綺霞粲浩。望寶閣、奎躔交絢，秀毓文星正佳節。九萬里俱在下，禮樂三千剴切。扶興運、魁星標瑞，曾補赭黃袞闕。盎盎一道棠陰芾，宜福星、臨照南國。歲屢稔，月沉夜柝，父老歡謠齊喜溢。慶袞袞、羅庭前蘭玉，好是香連夜月。十萬戶深深祝，願此壽星南極。自是天上神仙，寬宸顧、實勞耆德。輒使星入覲，又報日邊訊息。天為遣、梅花催雪。惟有春知得。要待列、金鼎和羹，兩兩臺星齊色。
沁園春
作者：無名氏（宋）

閶闔初開，羽葆來從，鬥畔天南。看長身玉立，精神耿耿，風姿冰冷，瓊佩珊珊。政數龔黃，才稱屈宋，君合居其伯仲間。猶堪慶，早恩沾令子，新著朝冠。東園。未即開藩。且鄉曲吾曹共往還。向棋邊幾見，爛柯樵客，琴中時寫，流水高山。野鶴立階，靈龜支坐，修竹梅花伴歲寒。榮華事，有傳家從橐，立上清班。
虞美人
作者：無名氏（宋）

翠屏羅幕遮前後。舞袖翻長壽。紫髯冠佩御爐香。看取明年歸奉、萬年觴。今宵池上蟠桃席。咫尺長安日。寶煙飛焰萬花濃。試看中間白鶴、駕仙風。
瑞鶴仙
作者：無名氏（宋）

薰風送炎暑。正萬品亨嘉，恢臺當序。祥煙淡天宇。漸銀蟾滿魄，金莖凝露。奎躔壁度。見寒光、凌亂輝吐。記當年此際，真仙命世，恍驚飆馭。榮遇。妙齡英發，騰實蜚聲，早班郎署。歌喧五褲。更萬里，期軒翥。暫乘軺攬轡，肅將王命，已洽百城休譽。願從今、夕揭金甌，永隆依注。
萬年歡
作者：無名氏（宋）

南極星明，問笙歌弦管，今是何夕。竹馬兒童，盡道使君生日。又見蟠桃結實。是誰向、珠宮偷得。爐煙嫋，惟願年年，使君常駐熊軾。那知宦遊似客。任雙旌五馬，飄轉南北。細柳甘棠，都是使君親植。見說吾皇仄席。恐非晚、歸朝宣直。功成了，卻隱東山，算惟龜鶴相識。
酹江月・念奴嬌
作者：無名氏（宋）

東南鍾秀。記當年、玉麟墜地，風雲奔走。別駕風流才展驥，未快經綸大手。風月平分，吏民胥慶，松李陰濃晝。滿城燈火，崧高神降時候。好是今夕華筵，水沉煙裡，竹徑松姿瘦。聞道君王仄席，尺一鳳凰飛詔。堤築新沙，印垂大斗，氈復貂蟬舊。麒麟勳業，莊椿難計眉壽。
沁園春
作者：無名氏（宋）

天遣東皇，來慶誕辰，和氣先回。趁未將風月，平分八桂，且垂弧矢，相映三槐。歌遏行雲，舞縈迴雪，不比常年壽宴開。有賢守，送三千樂指，環侍金罍。文章政事奇哉。曾飛舄雙鳧天外來。便合除之六察，少旌最績，何為別駕，暫屈長才。尚億傳家，行將跨灶，豈但侯藩與外臺。稱觴看，靈龜支坐，老鶴眠階。
東坡引
作者：無名氏（宋）

人物伊周樣。清政龔黃狀。平分風月雙溪上。紅顏方少壯。紅顏方少壯。生賢令節，滿觴搖漾。紅袖舞，青蛾唱。我來祝壽無他望。相門重拜相。相門重拜相。
木蘭花・玉樓春
作者：無名氏（宋）

北湖雲錦。鋪遍琉璃三萬頃。風月詩仙。趁得花時出洞天。紅菱碧藕。滿勸一杯千歲壽。來歲看花。新築蘇堤路上沙。
八寶妝
作者：無名氏（宋）

是舍人才調，猶採茅、紫芝峰。有列宿心胸，清辭太白，雅趣元龍。從他暫、無氈官冷，怡然懷抱自從容。楓陛薦章吻合，金閨仙籍名通。暑餘涼送薰風。圓桂魄、麗遙空。慶初度垂弧，蓮開十丈，酒滿千鍾。明年稱壽何處，看玉犀、人在玉堂中。藻鑑正當蓮省，諸生來到蟾宮。
沁園春
作者：無名氏（宋）

學富總龜，英蜚漕鶚，正當少年。向山陰發軔，從容蓮幕，結知當路，翠剡爭先。萬斛龍驤，湖襄飛餉，賞秩新綸來日邊。重重慶，又金魚新渥，玉樹芝蘭。今朝好語歡傳。正南極真人生世天。是紫囊陰隲，朱幡美德，平山鍾秀，崧嶽生賢。事業驚人，行魁臚唱，展慶公庭雲母間。稱觴祝，對今宵明月，千古團圓。
滿庭芳
作者：無名氏（宋）

梅雨初晴，時當夏五，一輪桂魄方圓。平山毓秀，間世產英賢。那更椿庭戲彩，祗觴處、簇擁神仙。荷囊紫，朱幡輝映，新渥又蘭孫。山陰，方借逕，結知當路，薦剡爭先。況湖襄輸轉，賞秩新頒。更喜兩飛漕鶚，魁蘭省、首聽臚傳。丹墀上，屏分雲母，魯後與周前。
鷓鴣天
作者：無名氏（宋）

禁衛傳呼約下廊。層層掌扇簇親王。明珠照地三千乘，一片春雷入未央。宮漏永，柳街長。華燈偏共月爭光。樂聲都在人聲裡，五夜車塵馬足香。
鷓鴣天
作者：無名氏（宋）

寶炬金蓮一萬條。火龍圍輦轉州橋。月迎仙仗回三殿，風遞韻音下九霄。登複道，聽鳴鞘。再頒酥酒賜臣僚。太平無事多歡樂，夜半傳宣放早朝。
鷓鴣天
作者：無名氏（宋）

玉座臨軒宴近臣。御樓燈火發春溫。九重天上聞仙樂，萬寶床邊侍至尊。花似海，月如盆。不任宣勸醉醺醺。豈知頭上宮花重，貪愛傳柑遺細君。
鷓鴣天
作者：無名氏（宋）

九陌遊人起暗塵。一天燈霧鎖彤雲。瑤臺雪映無窮玉，閬苑花開不夜春。攢寶騎，簇雕輪。漢家宮闕五侯門。景陽鍾動才歸去，猶掛西窗望月痕。
鷓鴣天
作者：無名氏（宋）

宣德樓前雪未融。賀正人見彩山紅。九衢照影紛紛月，萬井吹香細細風。複道遠，暗相通。平陽主第五王宮。鳳蕭聲裡春寒淺，不到珠簾第二重。
鷓鴣天
作者：無名氏（宋）

風約微雲不放陰。滿天星點綴明金。燭龍銜耀烘殘雪，羯鼓催花發上林。河影轉，漏聲沈。縷衣羅薄暮雲深。更期明夜相逢處，還盡今宵未足心。
鷓鴣天
作者：無名氏（宋）

五日都無一日陰。住來車馬鬧如林。葆真行到燭初上，豐樂遊歸夜已深。人未散，月將沈。更期明夜到而今。歸來尚向燈前說，猶恨追遊不稱心。
鷓鴣天
作者：無名氏（宋）

徹曉華燈照鳳城。猶嗔宮漏促天明。九重天上聞花氣，五色雲中應笑聲。頻報道，奏河清。萬民和樂見人情。年豐米賤無邊事，萬國稱觴賀太平。
鷓鴣天
作者：無名氏（宋）

憶得當年全盛時。人情物態自熙熙。家家簾幕人歸晚，處處樓臺月上遲。花市裡，使人迷。州東無暇看州西。都人只到收燈夜，已向樽前約上池。
鷓鴣天
作者：無名氏（宋）

步障移春錦繡叢。珠簾翠幕護春風。沈香甲煎薰爐暖，玉樹明金蜜炬融。車流水，馬游龍。歡聲浮動建章宮。誰憐此夜春江上，魂斷黃梁一夢中。
鷓鴣天
作者：無名氏（宋）

真個親曾見太平。元宵且說景龍燈。四方同奏昇平曲，天下都無嘆息聲。長月好，定天晴。人人五夜到天明。如今一把傷心淚，猶恨江南過此生。
失調名
作者：無名氏（宋）

有個秀才姓汪。騎個驢兒過江。江又過不得，做盡萬千趨鏘。
失調名
作者：無名氏（宋）

有個秀才姓汪。住在祁門下鄉。行第排來四八，做盡萬千趨鏘。
失調名
作者：無名氏（宋）

何時一尊酒，重與細論文。
失調名
作者：無名氏（宋）

六論不知出處。寫得烏梅幾字。聖恩廣大如天，也賜束帛歸去。
失調名
作者：無名氏（宋）

高文虎，稱伶俐。萬苦千辛，作個放生亭記。後頭沒一句說著朝廷，盡把師　歸美。這老子忒無廉恥。不知潤筆能幾。夏王說不是商王，只怕伏生是你。
失調名
作者：無名氏（宋）

十年前事，渾似夢初驚。
失調名
作者：無名氏（宋）

千里有個好相識，望青山一色。
失調名
作者：無名氏（宋）

五馬遊春，彩佩照人，光生南陌。
失調名
作者：無名氏（宋）

爐香如霧斗帳深。
失調名
作者：無名氏（宋）

香野錦林誰是主。
失調名
作者：無名氏（宋）

一庭影浸梧竹。
金錢子
作者：無名氏（宋）

昨夜金風，黃葉亂飄階下。聽窗前、芭蕉雨打。觸處池塘，睹風荷凋謝。景色淒涼，總閒卻、舞臺歌榭。獨倚闌干，惟有木犀幽雅。吐清香、勝如蘭麝。似金壘妝成，想丹青難畫。纖手折來，膽瓶中、一枝瀟灑。
念奴嬌
作者：無名氏（宋）

沁園秋早。對亭臺冷落，荒涼池沼。西帝晨遊無異勝，都把仙花開了。金粟玲瓏，鵝黃嬌嫩，不管霜風悄。清香入夢，夢魂惟怕天曉。乘興折取一枝，滿身蘭麝，不減蟾宮好。贈與佳人，因笑道、休學姮娥空老。待約明朝，金英滿地，莫遣兒童掃。相將花上，醉眠尤勝芳草。
失調名
作者：無名氏（宋）

芳草綠如茵，與藍袍、草爭翠色。
鷓鴣天
作者：無名氏（宋）

五百人中第一仙。等閒平步上青天。綠袍乍著君恩重，黃榜初開御墨鮮。龍作馬，玉為鞭。花如羅綺柳如綿。時人莫訝登科早，自是嫦娥愛少年。
鵲橋仙
作者：無名氏（宋）

我嗏今夜為情忙，又那得、工夫送巧。
失調名
作者：無名氏（宋）

瑞霞成綺。映舴艋棹輕，鯉魚狂風起。
失調名
作者：無名氏（宋）

□□□□□金縷。探聽春來處。
失調名
作者：無名氏（宋）

曉日樓頭殘雪盡。乍破臘、風傳春信。彩燕絲雞，珠幡玉勝，並歸釵鬢。
失調名
作者：無名氏（宋）

南樓人未起。爆竹聲聞，應在笙歌裡。
失調名
作者：無名氏（宋）

竹爆當門庭，震門陛也。
失調名
作者：無名氏（宋）

待醉裡小王，書寫副、神荼鬱壘。
木蘭花・玉樓春
作者：無名氏（宋）

東風昨夜吹春晝。陡覺去年梅蕊舊。誰人能解把長繩，系得烏飛並兔走。清香瀲灩杯中酒。新眼苗條江上柳。尊前莫惜玉顏酡。且喜一年年入手。
木蘭花・玉樓春
作者：無名氏（宋）

東風昨夜歸來後。景物便為春意候。金絲齊奏喜新春，願介香醪千歲壽。尋花插破桃枝臭。造化工夫先到柳。熔酥剪綵恨無香，且放真香先入酒。
失調名
作者：無名氏（宋）

捏個牛兒體態。按年令，旋拖五彩。鼓樂相迎，紅裙捧擁，表一個、勝春節屆。
失調名
作者：無名氏（宋）

彩縷旛兒花枝小。鳳釵上、輕輕斜嫋。
失調名
作者：無名氏（宋）

金吾不禁元宵，漏聲更莫催曉。
失調名
作者：無名氏（宋）

況今宵好景，金吾不禁，玉漏休催。
失調名
作者：無名氏（宋）

金鋪翠、蛾毛巧。是工夫不少。鬧蛾兒揀了蜂兒賣，賣雪柳、宮梅好。
失調名
作者：無名氏（宋）

燈球兒小，鬧蛾兒顫。又何須頭面。
新水令
作者：無名氏（宋）

冒風連騎出金城，聞孤猿韻切，懷念親眷。為笑徐都尉，徒誇彩繪，寫出盈盈嬌面。振旅闐闐。訝睹閬苑神仙。越公深驟萬馬，侵凌轉盼。感先鋒，容放鏡，收鸞鑑一半。歸前陣，慘怛切，同陪元帥恣歡戀。二歲偶爾，將軍沈醉連綿，私令婢捧菱花，都市尋遍。新官聽說邀郎宴。因令賦悲歡。孰敢。做人甚難。梅妝復照，傅粉重見。
駐馬聽
作者：無名氏（宋）

雕鞍成謾駐。望斷也不歸，院深天暮。倚遍舊日，曾共憑肩門戶。踏青何處所，想醉拍、春衫歌舞。征旆舉。一步紅塵，一步回顧。行行愁獨語。想媚容、今宵怨郎不住。來為相思苦。又空將愁去。人生無定據。嘆後會、不知何處。愁萬縷。仗東風、和淚吹與。
南歌子
作者：無名氏（宋）

禁苑沈沈靜，春波漾漾行。仙姿才韻兩相併。葉上題詩、千古得佳名。牆外分明見，花間隱約聲。銀鉤擲處眼雙明。應訝昔時、不得見情人。
失調名
作者：無名氏（宋）

角黍廳前，祭天神、妝成異果。
失調名
作者：無名氏（宋）

旋酌菖蒲酒，靈氣滿芳尊。
失調名
作者：無名氏（宋）

自結成同心百索。祝願子、更親自系著。
阮郎歸
作者：無名氏（宋）

及妝時結薄衫兒。蒙金艾虎兒。畫羅領抹纈裙兒。盆蓮小景兒。香袋子，搐錢兒。胸前一對兒。繡簾妝罷出來時。問人宜不宜。
阮郎歸
作者：無名氏（宋）

門兒高掛艾人兒。鵝兒粉撲兒。結兒綴著小符兒。蛇兒百索兒。紗帕子，玉環兒。孩兒畫扇兒。奴兒自是豆娘兒。今朝正及時。
失調名
作者：無名氏（宋）

雙鳳釵頭，爭帶御書符。
失調名
作者：無名氏（宋）

才向蘭湯浴罷，嬌羞簪雲髻，正雅稱鴛鴦會。
失調名
作者：無名氏（宋）

才向蘭湯浴罷，嬌羞困、殢人未忺梳掠。艾虎衫兒，輕襯素肌香薄。
失調名
作者：無名氏（宋）

御符爭帶。斜插交枝艾。
失調名
作者：無名氏（宋）

從前浪蕩休整理。釘赤口、防猜忌。而今魔難管全無，一似粽兒黏膩。
失調名
作者：無名氏（宋）

天上佳期。九衢燈月交輝。摩□孩兒，鬥巧爭奇。戴短簷珠子帽，披小縷金衣。嗔眉笑眼，百般地、斂手相宜。轉晴底、工夫不少，引得人愛後如痴。快輸錢，須要撲，不問歸遲。歸來猛醒，爭如我、活底孩兒。
伊州曲
作者：無名氏（宋）

金雞障下胡雛戲。樂極禍來，漁陽兵起。鸞輿幸蜀，玉環縊死。馬嵬坡下塵滓。夜對行宮皓月，恨最恨、春風桃李。洪都方士。念君縈繫。妃子。蓬萊殿裡。覓尋太真，宮中睡起。遙謝君意。淚流瓊臉，梨花帶雨，彷彿霓裳初試。寄鈿合、共金釵，私言徒爾。在天願為、比翼同飛。居地應為、連理雙枝。天長與地久，唯此恨無已。
失調名
作者：無名氏（宋）

月到中秋偏瑩。乍團圓、早欺我孤影。穿簾共透幕，來尋趁。鉤起窗兒，裡面故把、燈兒撲燼。看盡古今歌詠。狀玉盤、又擬金餅。誰花言巧語、胡廝脛。我只道、爾是照人孤眠，惱殺人，舊都名業鏡。
失調名
作者：無名氏（宋）

手拈茱萸簪髻，一枝聊記重陽。
失調名
作者：無名氏（宋）

插黃花、對尊前，且看茱萸好。
失調名
作者：無名氏（宋）

明年此□，□知誰健，且盡黃花酒。
傾杯序・傾杯樂
作者：無名氏（宋）

昔有王生，冠世文章，嘗隨舊遊江渚。偶爾停舟寓目，遙望江祠，依依陌上閒步。恭詣殿砌，稽首瞻仰，返回歸路。遇老叟，坐於磯石，貌純古。因語□，子非王勃是致，生驚詢之，片餉方悟。子有清才，幸對滕王高閣，可作當年詞賦。汝但上舟，休慮。迢迢仗清風去。到筵中、下筆華麗，如神助。會俊侶。面如玉。大夫久坐覺生怒。報雲落霞並飛孤鶩。秋水長天，一色澄素。閻公竦然，復坐華筵，次詩引序。道鳴鸞佩玉，鏘鏘罷歌舞。棟雲飛過南浦。暮簾卷向西山雨。閒雲潭影，淡淡悠悠，物換星移，幾度寒暑。閣中帝子，悄悄垂名，在於何處。算長江、儼然自東去。
失調名
作者：無名氏（宋）

奈愁又、愁無避處，愁隨一線□長。
失調名
作者：無名氏（宋）

萬戶與千門，驅儺鼎沸。
失調名
作者：無名氏（宋）

獸炭共圍，通宵不寐，守盡殘更待春至。
蝶戀花
作者：無名氏（宋）

花為年年春易改。待放柔條，系取春常在。宮樣妝成還可愛。鬢邊斜作拖枝戴。每到無情風雨大。點檢群芳，卻是深叢耐。搖曳綠羅金縷帶。丹青傳得妖嬈態。
如夢令
作者：無名氏（宋）

今夜荼䕷風起。應是玉消瓊碎。淡蕩滿城春，惱破愁人春睡。須醉。須醉。莫待梅黃雨細。
最高樓
作者：無名氏（宋）

司春有序，排次到荼䕷。遠預報，在庭知。蕊珠宮裡晨妝罷，披香殿下曉班齊。探花正、驅使問，菊花期。元不遜、梅花浮月影，也知妒、梨花帶雨枝。偏恨柳、綠條垂。與其向晚包團絮，不如對酒折芳蕤。謝東君，收拾在，牡丹時。
南柯子・南歌子
作者：無名氏（宋）

翠袖燻龍腦，烏雲映玉臺。春蔥一簇薦金盃。曾記西樓同醉、角聲催。嫋嫋凌波淺，深深步月來。隔紗微笑恐郎猜。素豔濃香依舊、去年開。
滿庭芳
作者：無名氏（宋）

青幄高張，瓊枝巧綴，萬顆香染紅殷。絳羅衣潤，疑是火然山。白玉釵頭試篸，黃金帶、奇巧工鑽。題評處，仙家異種，分付在人間。年年。輸帝裡，歡呼內監，妝點金盤。況曾得真妃，笑臉頻看。炎嶺當時奏曲，風流命、樂府名傳。憑誰道、移歸禁苑，長使近天顏。
浣溪沙
作者：無名氏（宋）

酒拍胭脂顆顆新。丹砂然火棄精神。暑天秋杪錦生春。香味已驚櫻實淡，絳皮還笑荔枝皴。美人偏喜破朱唇。
南柯子・南歌子
作者：無名氏（宋）

積雪迷松逕，圍爐掩竹扉。床頭一味有蹲鴟。軟火深開香熟、已多時。自得陶朱法，休教懶瓚知。浪傳黃獨正甘肥。紫玉嬰兒盈尺、更新奇。
賀新郎
作者：無名氏（宋）

天意扶炎宋。為吾皇、維衡獄孕，長沙星夢。社稷勳庸天地窄，不數智名功勇。要自有、胸中妙用。擎著東南一柱，看邊民、買犢歸耕種。官職易，此身重。黃封已見傳宣送。卻春來、洪鈞初轉，紫樞歸拱。歲歲玉樓春噀處，慧質明妝環擁。正弟勸、兄酬歡縱。一寸丹心堅似鐵，待磨崖、勒就浯溪頌。龍尾道，接天踵。
賀聖朝
作者：無名氏（宋）

太平無事，四邊寧靜狼煙眇。國泰民安，謾說堯舜禹湯好。萬民翹望彩都門，龍燈鳳燭相照。只聽得教坊雜劇歡笑。美人巧。寶籙宮前，咒水書符斷妖。更夢近、竹林深處勝蓬島。笙歌鬧。奈吾皇，不待元宵景色來到。只恐後月，陰晴未保。
踏莎行
作者：無名氏（宋）

宴罷瓊林，醉遊花市，此時方顯男兒志。
祝英臺近
作者：無名氏（宋）

客氈寒，蘭房悄，金爐爇紅獸。好個霜天，消遣正宜酒。嫩橙初截鵝肪，肌膚香透。又還記、吳姬纖手。事難偶。墨凍空染梨箋，新詞謾題就。酒薄愁濃，敧枕聽寒漏。可堪霜月亭亭，照人無寐，映窗外、一枝梅瘦。
花心動
作者：無名氏（宋）

碧瓦朱甍，銷千門沈沈，麗日初旭。畫棟暗塵，錦瑟空弦，窈窕故窗紅綠。御柳宮花依然好，春不管、為誰妝束。翠華遠，風光盡屬，野樵夷牧。指似行人慟哭。尚能道、先朝聖遊不足。鳳輦路荒，龍沼波乾，猶有棄珠遺玉。禁廊人靜風琴響，只疑是、霓裳遺曲。斷魂晚，寒鴉又啼古木。
西江月
作者：無名氏（宋）

樑上喃喃燕語，紙間戢戢蠶生。滿城風雨近清明。不道有人新病。春事一溪流水，楊花千點浮萍。好風一霎為吹晴。獨步小園清影。
梅花引
作者：無名氏（宋）

清陰陌。狂蹤跡。朱門團扇香迎客。牡丹風。數苞紅。水香撲蕊，新妝誰為容。蠟燈春酒風光夕。錦浪龍鬚花六尺。月波寒。玉琅玕。無情又是，華星送寶鞍。
戀繡衾
作者：無名氏（宋）

元宵三五酒半醺。馬蹄前、步步是春。鬧市裡、看燈去，喜金吾、不禁夜深。如今老大都休也，未黃昏、先閉上門。待月到、窗兒上，對梅花、如對故人。
青玉案
作者：無名氏（宋）

年年社日停針線。怎忍見、雙飛燕。今日江城春已半。一身猶在，亂山深處，寂寞溪橋畔。春衫著破誰針線。點點行行淚痕滿。落日解鞍芳草岸。花無人戴，酒無人勸，醉也無人管。
搗練子
作者：無名氏（宋）

偏□戲，最風流。斗帳金猊暖不收。一陣蜜蜂狂絮裡，酒酣眠折玉搔頭。
搗練子
作者：無名氏（宋）

初酒醒，乍衣單。褪著裙兒側著冠。門外小橋寒食夜，月明人去杏花殘。
樓心月
作者：無名氏（宋）

柳下爭拿畫漿搖。水痕不覺透紅綃。月明相顧羞歸去，都坐池頭合鳳簫。
樓心月
作者：無名氏（宋）

手把新荷葉一枝。喚來池上只愁歸。流螢裹在紅紗袖，忽到持杯個個飛。
樓心月
作者：無名氏（宋）

新著生紅小舞衣。案前磨墨誤淋漓。含嗔逗晚不梳洗，背面牙床吃荔支。
花心動
作者：無名氏（宋）

粉堞雲齊，度清笳、愁入暮煙林杪。素豔透春，玉骨淒涼，勾帶月痕生早。江天蒼莽黃昏後，依然是、粉寒香瘦。動追感、西園嫩約，夜深人悄。記得東風窈窕。曾夜踏橫斜，醉攜嬌小。惆悵舊歡，回首俱非，忍看綠箋紅豆。香銷紙帳人孤寢，相思恨、花還知否。夢迴處，霜飛翠樓已曉。
踏莎行
作者：無名氏（宋）

殢酒情懷，恨春時節。柳絲巷陌黃昏月。把君團扇卜君來，近牆撲得雙蝴蝶。笑不成言，喜還生怯。顛狂絕似前春雪。夜寒無處著相思，梨花一樹人如削。
鷓鴣天
作者：無名氏（宋）

題得相思字數行。起來桐葉滿紗窗。秋光欲雨棋聲瀉，粉帳不容花露香。新寂寞，舊疏狂。玉爐訊息記錢塘。小闌立遍紅蕉樹，一帶殘雲趁月黃。
阮郎歸
作者：無名氏（宋）

薄羅生色畫酴醿。酴醿滿架時。隔池貪看燕爭泥。墜雙紅荔支。銷金字，晚唐詩。夾紗團扇兒。自遮微雨傍花歸。個情天得知。
青門怨
作者：無名氏（宋）

月痮煙景。遠思孤影。舊夢雲飛，離魂冰冷。脈脈恨滿東風。對孤鴻。翠珠塵冷香如霧。人何許。心逐章臺絮。夜深酒醒燭暗，獨倚危樓。為誰愁。
水調歌頭
作者：無名氏（宋）

不能煩惱得，掉臂便歸休。前度風檣，這回潦轍幾悠悠。幸得有云一谷，更自有書萬卷，著甚麼來由。月採混魚目，霜口涴蠅頭。相山中，侯醉境，將詩流。情知薄命，天樣勳業也須收。辟邏世間萬事，推放那邊一壁，百尺臥高樓。日月草頭露，天地水中漚。
失調名
作者：無名氏（宋）

東南嫵媚，雌了男兒。
霜天曉角
作者：無名氏（宋）

一聲阿鵲。人在雲西角。信有黃昏風雨，孤燈酒、不禁酌。錯錯。誰誤著。明知明做卻。頗寄香箋歸去，教看了、細揉嚼。
滿庭芳
作者：無名氏（宋）

鳳閣祥煙，龍城佳氣，明禋恭謝時豐。綺羅爭看，簾幕卷南風。十里仙儀寶仗，暖紅翠、玉碾玲瓏。鑾回也，簫韶緩奏，聲在五雲中。千官，迎萬乘，絲綸疊疊，錦繡重重。聽鳴矟輦路，宴罷鰲宮。瞻仰天顏有喜，君恩霈、寰宇雍容。生平願，洪基鞏固，聖壽永無窮。
慶清朝
作者：無名氏（宋）

銀漏花殘，紅消燭淚。九重魚鑰歡聲沸。奏萬乘、祥曦門外。蓋聖君、恭謝靈休，謹訪景明嘉禮。天意好，祥風瑞月，時正當、小春天氣。禁街十里香中，御輦萬紅影裡。千官花底，控繡勒、寶鞭搖曳。看萬年，永慶吾皇，拈指又瞻三載。
御街行
作者：無名氏（宋）

時康三載昇平世。恭謝三朝禮。群臣禁衛帶花回，齪巷兒郎精銳。戰袍新樣團雕擁，重隘圍子隊。繡衣花帽挨排砌。錦仗天街裡。有如仙隊玉京來，妙樂鈞天盈耳。都民觀望時，果是消災滅罪。
瑞鶴仙
作者：無名氏（宋）

是歡聲盈萬戶。慶景陵禮畢，鑾輿遊步。西郊暖風布。喜湖山深鎖，非煙非霧。傳收繡羽。驊騮馳驟絨縷。望彤芳、穩穩金鑾，袞鸞翔舞。雲馭。近迴天廄，錫宴瓊津，洪恩均顧。霞天向暮。翠華動，舞韶舉。絳紗籠千點，星飛清禁，銀燭交輝輦路。瑞光中、渺祝無疆，太平聖主。
真珠簾
作者：無名氏（宋）

病酒情懷猶困懶。
沁園春
作者：無名氏（宋）

國步多艱，民心靡定，誠吾隱憂。嘆浙民轉徙，怨寒嗟暑，荊襄死守，閱歲經秋。虜未易支，人將相食，識者深為社稷羞。當今亟，出陳大諫，箸借留候。□□迂闊為謀。天下士如何可籍收。況君能堯舜，臣皆稷契，世逢湯武，業比伊周。政不必新，貫仍宜舊，莫與秀才做盡休。吾元老，廣四門賢路，一柱中流。
小重山
作者：無名氏（宋）

鼓報黃昏禽影歇。單衣猶未試，覺寒怯。塵生錦瑟可曾閱。人去也，閒過好時節。對景復愁絕。東風吹不散，鬢邊雪。些兒心事對誰說。眠不得，一枕杏花月。
謁金門
作者：無名氏（宋）

休只坐。也去看花則個。明日滿庭紅欲墮。花還愁似我。索性痴眠一和。憑個夢兒好做。杜宇不知春已過。枝頭聲越大。
失調名
作者：無名氏（宋）

惜花心性。
行香子
作者：無名氏（宋）

浙右華亭。物價廉平。一道會、賣個三升。開啟瓶後，滑辣光馨。教君霎時飲，霎時醉，霎時醒。聽得淵明。說與劉伶。這一瓶、約迭三斤。君還不信，把秤來秤。有一斤酒，一斤水，一斤瓶。
長相思
作者：無名氏（宋）

晴也行。雨也行。雨也行時不似晴。天晴終快人。名也成。利也成。利也成時不似名。名成天下驚。
摸魚兒
作者：無名氏（宋）

過湘皋、碧龍驚起，冰涎猶護髯影。春洲未有菱歌伴，獨佔暮煙千頃。呼短艇。試翦取纖條，玉溜青絲瑩。尊前細認。試水面新荷，波心半掩，點點翠鈿淨。淒涼味，酪乳那堪比並。吳鹽一箸秋冷。當時不為鱸魚去，聊爾動渠歸興。還記省。是幾度西風，幾度吹愁醒。鷗昏鷺瞑。謾換得霜痕，蕭蕭兩鬢，羞與共秋鏡。
失調名
作者：無名氏（宋）

東君去後花無主。
多麗
作者：無名氏（宋）

日初長，寶爐一縷沈煙。綠陰新，垂楊亭榭，知誰巧擘香綿。有時共、落紅零亂，有時共、芳草留連。只道無情，那知有意，幾回飛過綺窗前。人爭訝，豔陽三月，乾雪舞晴天。遊絲外，不堪燕掠，無奈蜂黏。那小鬟、忒�山苛櫻�鎮日地、倚闌干。輕吹處、櫻桃的的，閒拈處、筍指纖纖。愛點猩羅，裝成粉纈，嗔人不許放朱簾。端相好、驀然風起，特送上鞦韆。明朝看，池塘雨過，萍翠應添。
沁園春
作者：無名氏（宋）

我善觀梅，識梅妙處，捨我其誰。待裁冰翦雪，已無足道，凝酥弄粉，愈不為奇。枉費心神，巡簷索笑，點檢南枝並北枝。梅應道，似這般題品，未是相知。分明有個端倪。遮莫把人間凡眼窺。那精神全在，半含蕊處，風流全在，未有香時。萬木叢邊，兩三點白，此是生生化化機。花開也，又怎生消得，個樣詞兒。
壺中天・念奴嬌
作者：無名氏（宋）

日長晴晝。厭厭地、懶向窗前絣繡。因倚屏風無意緒，□把眉兒雙皺。似醉還醒，才眠又起，頻拈梨花嗅。看他兒女，閒尋百草來鬥。相思能幾何時，料歸期不到，清和時候。生怕鴛鴦香被冷，旋爇沈檀薰透。欲把單衣，鼎新裁翦，又怕供春瘦。試看今夜，孤燈還有花否。
滿江紅
作者：無名氏（宋）

一點陽和，天不許、凡花先得。這些兒深意，蜂蝶怎生窺測。北陸正當風凜冽，南枝卻漏春訊息。教瓊仙、翦水綴成葩，天然白。影橫處，寒窗月。香浮處，寒梢雪。被東皇做就，這般標格。雖是臘前年後景，終非竹外籬邊物。不安排、頓放玉堂中，真堪惜。
買坡塘・摸魚兒
作者：無名氏（宋）

喜西風、朝來如約，新涼一雨初霽。家山望斷知何處，渺渺長天秋水。空眼底。嘆雁杳魚沈，尺紙無人寄。芸窗草砌。漸影顫疏桐，聲敲落葉，孤枕怎成睡。逢場戲。遮莫悲秋憔悴。今朝有酒須醉。尊前待喚佳人道，為雪藕絲輕脆。閒省記。便笑口頻開，一歲知能幾。歸期尚未。且蠟屐蘭橈，湖山深處，同賞月中桂。
瑞鶴仙
作者：無名氏（宋）

賞殘陶徑菊。正嫋嫋愁予，風悽露肅。何人抱幽獨。更簷馬鏘金，廊魚響木。此情誰屬。向底處、騁懷遊目。小窗前，頻覽菱花，一笑鬢絲猶綠。蕭索。故國雲迷，佳人日暮，輕顰倚竹。短釵敲玉。算幾夜，恁孤宿。問旅情如許，怎生排遣，應費酒尊詩軸。最無端、誰隔西樓，正調絃促。
更漏子
作者：無名氏（宋）

畫樓深，春晝永。簾幕東風微冷。鶯囀罷，燕歸來。佳人午夢迴。鬢釵橫，眉黛淺。一捻楚腰纖軟。推繡戶，倚雕闌。無言看牡丹。
更漏子
作者：無名氏（宋）

鬢慵梳，眉懶畫。獨自行來花下。情脈脈，淚垂垂。此情知為誰。雨初晴，簾半卷。兩兩銜泥新燕。人比燕，不成雙。枉教人斷腸。
更漏子
作者：無名氏（宋）

粉牆低，蓬戶小。一點塵運不到。眠紗帳，坐蒲團。道人隨分安。筍芽新，蔬甲嫩。日日家常羹飯。羹飯罷，怎消閒。攜筇出看山。
愁倚闌令・春光好
作者：無名氏（宋）

東風惡，宿雲凝。忒無情。合造梨花深院雨，斷腸聲。枕上春夢初醒。紅窗外、何處啼鶯。已辦春遊雙畫舫，幾時晴。
紅窗迥
作者：無名氏（宋）

河可挽。石可轉。那一個愁字，卻難驅遣。眉向酒邊暫展。酒後依舊見。楓葉滿階紅萬片。待拾來、一一題寫教遍。卻倩霜風吹卷。直到沙島遠。
一翦梅
作者：無名氏（宋）

漠漠春陰酒半酣。風透春衫。雨透春衫。人家蠶事欲眠三。桑滿筐籃。柘滿筐籃。先自離懷百不堪。檣燕呢喃。梁燕呢喃。篝燈強把錦書看。人在江南。心在江南。
長相思
作者：無名氏（宋）

不思量。又思量。一點寒燈耿夜光。鴛衾閒半床。雨聲長。漏聲長。幾陣斜風搖紙窗。如何不斷腸。
長相思
作者：無名氏（宋）

雲垂垂。雨霏霏。只恐今年花事遲。不然孤負伊。燕飛飛。柳依依。有個人人倚翠扉。深攢雙黛眉。
長相思
作者：無名氏（宋）

雨如絲。柳如絲。織出春來一段奇。鶯梭來往飛。酒如池。醉如泥。遮莫教人有醒時。雨晴都不知。
長相思
作者：無名氏（宋）

燕成雙。蝶成雙。飛去飛來楊柳旁。問伊因底忙。綠紗窗。篆爐香。午夢驚回書滿床。棋聲春晝長。
採桑子
作者：無名氏（宋）

年年才到花時候，風雨成旬。不肯開晴。誤卻尋花陌上人。今朝報道天晴也，花已成塵。寄語花神。何似當初莫做春。
風光好
作者：無名氏（宋）

柳陰陰。水深深。風約雙鳧不自禁。碧波心。孤村橋斷人迷路。舟橫渡。旋買村醪淺淺斟。更微吟。
虞美人
作者：無名氏（宋）

□□□□□□□。□□□□□。□□□□□□□。□□□□□□、□□□。□□□□□□處。歸向桃源住。桃源有路透漁溪。自恨仙凡從此、隔雲泥。
虞美人
作者：無名氏（宋）

綺疏人把羅衣疊。岫幌鋪殘月。寶煙細嫋博山中。夢惹暖紅鴛錦、醉香風。覺來猶記乘鸞處。不是藍橋住。落花流水認前溪。想見五云為路、靜無泥。
虞美人
作者：無名氏（宋）

悲商吹盡枝間綠。絳萼含冰玉。為誰攙早冒寒開。應念天涯憔悴、挽春回。玉壺自酌清漪滿。又識東風面。夜深斜月印窗紗。好在數枝疏瘦、兩三花。
虞美人
作者：無名氏（宋）

蕭蕭風竹千蛟舞。雲閣催詩雨。中秋時節變新涼。又是一番紅葉、下三湘。君如膝上王文度。早晚鄉關去。繡香佳處且留連。正好橙黃橘綠、未寒天。
虞美人
作者：無名氏（宋）

當年合德並飛燕。涎涎無人見。清魂淪入海棠枝。料想天寒同著、翠羅衣。同心佩帶連環玉。並髻雲鬟綠。誰教紅萼自成雙。恰似新荷葉裡、睡鴛鴦。
木蘭花・玉樓春
作者：無名氏（宋）

小桃枝上東風轉。□□草綠江南岸。綠楊學舞小蠻腰，紅藥惜開菩薩面。故鄉何處天涯遠。黃梁夢斷行雲斷。登樓準擬故人書，殷勤試問西歸雁。
朝中措
作者：無名氏（宋）

嚴霜封草樹凋紅。葉落小園空。何事洛陽花面，卻來冠冕秋風。尊前羞損，籬邊野菊，池上芙蓉。莫放花歸崑閬，且留客醉金鍾。
朝中措
作者：無名氏（宋）

紅鸞飛下綠雲中。天淡日和融。回首小園桃杏，憐伊獨困霜風。妖姿麗質，天然富貴，不假鉛紅。夢作一雙蝴蝶，翻翻繞遍芳叢。
朝中措
作者：無名氏（宋）

洛陽常見畫圖中。春去只心融。國色輝開寒日，天香薰破霜風。平生看了，姚黃魏紫，一捻深紅。莫是神仙韓令，裁成頃刻花叢。
朝中措
作者：無名氏（宋）

從來黃菊佔秋風。紅只許芙蓉。正是百花濃睡，如何喚起春工。小桃破萼，胭脂淡佇，妝粉輕籠。為報多情劉阮，武陵訊息先通。
朝中措
作者：無名氏（宋）

宦遊只欲賦歸休。花為解離愁。看取星星潘鬢，花應羞上人頭。武陵流水，桃源路遠，空誤漁舟。把住春光一醉，從教風葉悲秋。
西江月
作者：無名氏（宋）

草市人歸日落，荒城風急鴉翻。獨攜尊酒上高寒。縹緲雲橫楚觀。柳外半篙綠水，煙中數筆青山。天涯流落歲將殘。望斷故園心眼。
西江月
作者：無名氏（宋）

撲撲雲垂四野。冥冥雁下平蕪。蕭蕭風葉亂黃蘆。寒入一灘鷗鷺。準擬雲窗水榭。裝成玉樹冰壺。捲簾獨坐拈髭鬚。待看六花飛舞。
西江月
作者：無名氏（宋）

風雨朝來惡甚，池塘春去無多。綠楊陰裡溜鶯稜。枝上老紅猶墮。酒滿蟻浮金匜，燭殘淚滴銅荷。更闌孤枕奈情何。只恐巫山夢破。
西江月
作者：無名氏（宋）

花下春光正好，柳邊春色才多。雨聲日夜長滄波。暗地芳心滴破。拍拍浪飛白雪，冥冥山點青螺。汀蘭岸芷有情麼。還惜江城春過。
西江月
作者：無名氏（宋）

膝下紅金不暖，窗前絳蠟猶然。夜深城麓走風煙。的礫還飄雪霰。海上正迷蝶夢，山陰未棹溪船。願騎白鳳玉為鞭。西赴瑤池芳宴。
西江月
作者：無名氏（宋）

瓊沼融成沆瀣，冰簷滴盡真珠。一園草木氣方蘇。又學楊花飛舞。何必亂飄密灑，卻疑細糝輕鋪。誰將粉墨畫成圖。玉做小亭高樹。